Klein Handjies groei van droom tot sukses | Netwerk24
Klein Handjies groei van droom tot sukses
Deur Nadine Williams 20 Maart 2017 06:02
Toe sy haar onderwysbaadjie ná 39 jaar ophang, was haar grootste begeerte om met kleuters te werk voor hulle in die klas beland.
Lynette Carolissen, skoolhoof van Klein Handjies-kleuterskool, se begeerte is vervul – sy is nou opgewonde om deel te wees van die kleuters se vorming tot skoolgereedheid.
Klein Handjies by Boschendal is meer as net 'n skool. "Hier word die grondslag gelê. Ons stap 'n pad saam met ons groep kleine handjies en sorg dat ons hulle skoolgereed kry.
"Dissipline is 'n fokuspunt, kinders moet kan speel en leer, maar ook veilig en beskermd voel.
"Klein Handjies is in 2010 op die Solms-Delta-plaas gestig, maar het met Boschendal hande gevat om die inisiatief verder te voer," sê Carolissen.
Rob Lundie, Boschendal se eienaar, sê met die aankoop van die plaas was vroeëkindontwikkeling 'n aspek waarop hy beslis wou fokus.
"Solms-Delta was in pas met ons idees en so het ons vennootskap begin.
"Klein Handjies is meer 'n plek waar kinders ontwikkel, waar gehalte-onderrig 'n prioriteit is."
Volgens Carolissen dryf haar passie vir kinders haar elke dag.
"Kinders kan soms oulike goed kwytraak. Ek raak nooit moeg daarvoor nie. Destyds is die skooltjie gebou sodat plaaswerkers 'n ogie kan hou oor hul kinders. Daar is baie stigmas rondom plaaskinders, maar ons kinders stap netjies hier in en dis juis hulle wat die beste presteer in die skool.
"As grondslagfase-onderwyser het ek altyd iets ekstra gesoek by my leerders – dis vir my wonderlik om daai iets ekstra op so 'n jong ouderdom in my kinders te kweek."
Klein Handjies is 'n tuiste vir kinders van Solms-Delta, Boschendal, Allèe Bleue, Meerlust en Bien Donne.